Zjarret në Amazonë, udhëheqësit botërorë bëjnë thirrje për veprim
Shpyllëzimi nga zjarret rritet 80% krahasuar me një vit më parë
Pyjet e Amazonës në Brazil vazhdojnë të shkatërrohen nga vatrat e zjarrit. Disa organizata mjedisore dhe hulumtues të ndryshëm thonë se fajin e kanë interesat e biznesit të inkurajuara nga presidenti i ri i vendit. Siç na njeh raporti i gazetarit të Zërit të Amerikës, Arash Arabasadi, qeveria e Brazilit ka angazhuar ushtrinë për shuarjen e zjarreve. Ushtria e Brazilit po lufton për të ardhmen e pyjeve të Amazonës që po shkrumbohen. Aeroplanët hodhën ujë mbi një rajon ku gjashtë shtete po kërkojnë ndihmën e ushtrisë. Zjarret po djegin zona të mëdha me një ritëm rekord. Flakët po përpijnë bimësinë, kafshët dhe po shkatërrojnë ajrin mbi Amerikën e Jugut, siç tregojnë edhe pamjet nga satelitët e NASA-s. Francisco Barroso është fermer. Grupet për mjedisin dhe hulumtuesit thonë se druvarët dhe fermerët mund të kenë ndezur zjarret për të pastruar tokat për biznese. Presidenti i Brazilit, Jair Bolsonaro, ka teorinë e tij se kush e mban fajin. Pavarësisht se ka dislokuar ushtrinë, zoti Bolsonaro këmbëngul se zjarret nuk janë më keq se vitet e tjera. Por agjencia braziliane e hapësirës thotë ndryshe, me rreth 73 mijë zjarre gjatë vitit 2019, do thotë 80 përqind më shumë se sa një vit më parë. Më shumë se gjysma e zjarreve janë në rajonin e Amazonës. Disa udhëheqës botërorë ndanë shqetësimet e tyre në Twitter. Presidenti Macron, i cili po merr pjesë në takimin e G-7, premtoi mbështetjen e vendit të tij për shuarjen e zjarreve. Pyjet e Amazonës ofrojnë 20 përqind të oksigjenit në botë ndërsa konsumojnë pjesën më të madhe të dioksidit të karbonit. Akademikë dhe grupe të mjedisit paralajmërojnë se humbja e pyllit mund të nënkuptojë humbjen e betejës kundër ndryshimeve klimatike.